Cuneiform Tablet VS 26 17 (VAT 9249)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma a-šùr-ma-lik ù ša-lim-a-šùr-ma a pu-šu-ke-en₆ qí-bi₄-ma a-šu-mì ší-im ša a-ki-dí-e ša ta-áš-pu-ra-ni iš-tù tù-uṣ-ú a-ki-dí-ú a-na a-lim{ki} ú-la e-ru-bu-nim ma-sú-nu sá-ḫi-a-at-ma šu-ma a ku-ṣí im-ta-aq-tù-nim-ma ší-mu-um ša ba-la-ṭí-kà i-ba-ší ni-ša-a-ma-ku-um ù KÙ.BABBAR i ra-mì-ni-ni ni-ša-qal KÙ.BABBAR i-ḫi-id-ma šé-bi₄-lam um-ma a-šùr-ma-lik a-ḫi a-ta ki-ma ta-ḫi-du-ma KÙ.BABBAR 1 ma-na i-na ba-áb-tí-a tù-šé-ṣí-a e-né-a ta-áp-té ú 10 ma-na KÙ.BABBAR ša PUZUR₄.IŠTAR DUMU a-šùr-ma-lik i-ḫi-id-ma i-na pá-ni-e-ma šé-bi₄-lam DUB-kà áš-me-ma li-bi₄ iḫ-du um-ma ša-lim-a-šùr-ma ṣú-ḫa-ra-am iš-tí en-na-sú-en₆ aṭ-ru-ud ù a-na 10 ku-ta-ni-kà ša a-dí-nu-šu-ni en-na-sú-en₆ ra-ku-sà-am a-ḫi a-ta šu-ma ta-ta-gal-ma ṣú-ḫa-ra-am ú-ša-am-ra-sú ṣú-ḫa-ru-um iš-tí-kà lu-ší-ib TA KÙ.BABBAR a-na ku-ta-ni-a en-na-sú-en₆ ra-ku-us